1. ปัจจัยความเสี่ยง

1.1 ความเสี่ยงในการประกอบธุรกิจ

1.1.1 ความเสี่ยงจากการสร้างบ้านและอาคารชุดพักอาศัยก่อนขาย

บริษัทและบริษัทย่อยประกอบธุรกิจพัฒนาอสังหาริมทรัพย์ โดยธุรกิจหลักเป็นการสร้างบ้านเพื่อขาย
ในปี 2543 บริษัทได้เริ่มนำนโยบายสร้างบ้านก่อนขายมาใช้แทนการสร้างบ้านเมื่อลูกค้ามาจองซื้อ
(หรือที่เรียกว่าบ้านสั่งสร้าง) การสร้างบ้านก่อนขายของบริษัทมีสัดส่วนเพิ่มขึ้นในปี 2544 – 2545
อย่างต่อเนื่อง และในช่วงปี 2546 จนถึงปัจจุบันบริษัทประกอบธุรกิจสร้างบ้านก่อนขายทั้งหมด
นอกจากนี้ในปี 2547
บริษัทและบริษัทย่อยได้พัฒนาโครงการอาคารชุดพักอาศัยสร้างเสร็จก่อนขายภายใต้ชื่อโครงการ The
Bangkok จำนวน 4 โครงการ (รายละเอียดตามส่วนที่ 2 ข้อ 3.1 ลักษณะผลิตภัณฑ์หรือบริการ)
จากการที่บริษัทได้เปลี่ยนนโยบายจากเดิมที่ส่วนใหญ่เป็นบ้านสั่งสร้างมาเป็นการสร้างบ้านและอาคารชุดพักอาศัยก่อนขาย
ส่งผลให้บริษัทต้องใช้เงินทุนล่วงหน้าในการก่อสร้างที่อยู่อาศัยสูงมากขึ้นกว่าเดิมเนื่องจากไม่ได้รับเงินจากลูกค้ามาเป็นเงินทุนหมุนเวียนในระหว่างการก่อสร้าง
รวมทั้งปัจจัยที่อาจมีผลต่อการตัดสินใจซื้อที่อยู่อาศัยในระยะข้างหน้า ได้แก่ (1)
ระดับราคาสินค้าอุปโภคบริโภคที่เพิ่มสูงขึ้นซึ่งเป็นผลมาจากราคาน้ำมันในตลาดโลกที่ปรับสูงขึ้นและมีความผันผวน
(2) ราคาที่อยู่อาศัยที่เพิ่มขึ้นตามภาระต้นทุนวัสดุก่อสร้าง (3)
แนวโน้มอัตราดอกเบี้ยที่เข้าสู่ช่วงขาขึ้น (4)
แนวโน้มการเจริญเติบโตของภาวะเศรษฐกิจที่ชะลอตัวลง
ปัจจัยดังกล่าวอาจส่งผลกระทบต่อกำลังซื้อและการตัดสินใจซื้อที่อยู่อาศัยของกลุ่มลูกค้าเป้าหมายของบริษัท
(รายละเอียดตามส่วนที่ 2 ข้อ 3.2 การตลาดและภาวะการแข่งขัน)
บริษัทจึงมีความเสี่ยงจากการที่สร้างบ้านและอาคารชุดพักอาศัยก่อนขายเสร็จแล้วไม่สามารถขายบ้านและอาคารชุดพักอาศัยที่สร้างเสร็จได้
อันจะส่งผลให้บริษัทมีภาระต้นทุนสินค้าคงเหลือในปริมาณสูง
ซึ่งจะส่งผลกระทบต่อสภาพคล่องและความสามารถในการหากำไรของบริษัท อย่างไรก็ตาม
บริษัทคาดว่าจะสามารถขายบ้านและอาคารชุดพักอาศัยที่สร้างเสร็จได้และไม่มีภาระต้นทุนที่อยู่อาศัยที่สร้างเสร็จคงเหลือในปริมาณสูงเนื่องจาก

(1)
บริษัทได้มีการศึกษาพฤติกรรมผู้บริโภคโดยสำรวจความคิดเห็นของลูกค้าที่เข้าชมโครงการในด้านงบประมาณราคาที่พักอาศัย
แบบที่พักอาศัย ขนาดที่ดิน เป็นต้น
รวมทั้งใช้ข้อมูลการขายโครงการในอดีตในการวิเคราะห์ความต้องการของลูกค้า
ส่งผลให้บริษัทสามารถสร้างบ้านและอาคารชุดพักอาศัยก่อนขายได้ตรงกับความต้องการของลูกค้า
และสามารถขายบ้านและอาคารชุดพักอาศัยที่สร้างก่อนขายได้

(2)
ปัจจุบันลูกค้าส่วนใหญ่พึงพอใจที่จะซื้อบ้านและอาคารชุดพักอาศัยที่สร้างเสร็จก่อนขายเนื่องจากมั่นใจได้ว่าจะได้รับส่งมอบได้ตามสัญญา
เนื่องจากในช่วงที่เกิดภาวะวิกฤตเศรษฐกิจในช่วงปี 2540 - 2541
ผู้ประกอบการหลายรายไม่สามารถสร้างบ้านและอาคารชุดพักอาศัยและส่งมอบให้แก่ลูกค้าได้ตามสัญญา

(3) บริษัทเป็นผู้ประกอบการพัฒนาอสังหาริมทรัพย์รายใหญ่
และอยู่ในตลาดมานานเป็นระยะเวลามากกว่า 20 ปี
จึงมีความได้เปรียบทั้งในด้านข้อมูลทางการตลาดและความเข้าใจในความต้องการของลูกค้ากลุ่มเป้าหมาย
จึงสามารถพัฒนาที่พักอาศัยได้ตรงความต้องการของลูกค้า
ส่งผลให้โครงการที่พักอาศัยของบริษัทภายใต้ตราสัญลักษณ์ “แลนด์แอนด์เฮ้าส์”
ได้รับการยอมรับจากลูกค้ากลุ่มเป้าหมายทั้งในด้านคุณภาพและทำเลที่ตั้ง

(4) แม้ว่าปัจจุบันจะมีปัจจัยเสี่ยงต่อการตัดสินใจซื้อที่อยู่อาศัยของผู้บริโภค
แต่กลุ่มลูกค้าเป้าหมายของบริษัทยังคงมีความต้องการซื้อที่อยู่อาศัยที่มีคุณภาพอย่างต่อเนื่อง

1.2 ความเสี่ยงเกี่ยวกับการผลิต

  1.2.1 ความเสี่ยงเกี่ยวกับการขาดแคลนวัสดุแรงงานในการก่อสร้าง
  และต้นทุนวัสดุในการก่อสร้างที่ปรับตัวเพิ่มขึ้น

จากภาวะธุรกิจอสังหาริมทรัพย์ที่ผู้ประกอบการหลายรายพัฒนาโครงการใหม่เพิ่มขึ้นอย่างต่อเนื่อง
ส่งผลให้ความต้องการวัสดุและแรงงานในการก่อสร้างเพิ่มขึ้น
ความต้องการที่เพิ่มขึ้นอาจจนำไปสู่ปัญหาการขาดแคลนวัสดุและแรงงานในการก่อสร้างและส่งผลให้ราคาของวัสดุก่อสร้างปรับตัวเพิ่มขึ้น
นอกจากนี้ราคาน้ำมันในตลาดโลกที่ปรับสูงขึ้นและมีความผันผวนส่งผลให้ราคาวัสดุก่อสร้างปรับตัวสูงขึ้นดังจะเห็นได้จากดัชนีราคาขายส่งวัสดุก่อสร้าง
ณ สิ้นเดือนพฤศจิกายน 2547 อยู่ที่ 152.68 จุด (ปี 2538 เป็นปีฐาน) ปรับตัวเพิ่มขึ้นร้อยละ
12.1 เมื่อเทียบกับเดือนธันวาคม 2546 (รายละเอียดตามส่วนที่ 2 ข้อ 3.2
ตลาดและภาวะการแข่งขัน (ข) ภาวะอุตสาหกรรมและการแข่งขัน) ดังนั้น
ปัญหาการขาดแคลนวัสดุและแรงงานในการก่อสร้าง และต้นทุนวัสดุในการก่อสร้างปรับที่ตัวเพิ่มขึ้น
อาจส่งผลให้ระยะเวลาการพัฒนาโครงการของบริษัทเพิ่มขึ้น
และต้นทุนการก่อสร้างโครงการของบริษัทเพิ่มขึ้น
ซึ่งอาจส่งผลกระทบต่อสภาพคล่องและความสามารถในการหากำไรของบริษัท

อย่างไรก็ตาม ณ วันที่ 31 ธันวาคม 2547 บริษัทและบริษัทย่อยมีโครงการที่ดำเนินการอยู่ จำนวน
50 โครงการ จึงทำให้มีอำนาจต่อรองกับผู้รับเหมาและผู้ค้าวัสดุก่อสร้างค่อนข้างสูง
รวมทั้งปัจจุบันบริษัทได้ใช้นโยบายสร้างบ้านและอาคารชุดพักอาศัยก่อนขายแทนการสร้างเมื่อลูกค้ามาจองซื้อ
ซึ่งนโยบายสร้างบ้านและอาคารชุดพักอาศัยก่อนขายทำให้บริษัทและผู้รับเหมาสามารถวางแผนการก่อสร้างและสั่งซื้อวัสดุได้ล่วงหน้าเป็นการป้องกันปัญหาการขาดแคลนวัสดุ
และยังสามารถควบคุมต้นทุนและระยะเวลาก่อสร้างได้ค่อนข้างแน่นอน

1.3 ความเสี่ยงด้านการเงิน

  1.3.1 ความเสี่ยงจากการที่บริษัทย่อยรายบริษัท แอล.เอช. เมืองใหม่ จำกัด
  ไม่สามารถปฏิบัติตามเงื่อนไขที่ระบุในสัญญาปรับโครงสร้างหนี้

ในระหว่างปี 2541 - 2545
บริษัทและบริษัทย่อยได้มีการเจรจาปรับโครงสร้างหนี้กับสถาบันการเงินทั้งในและต่างประเทศ
ซึ่งการปรับปรุงโครงสร้างหนี้ประกอบด้วยการยืดระยะเวลาชำระหนี้และการลดอัตราดอกเบี้ย
การลดหนี้ และการแปลงหนี้เป็นหุ้นกู้แปลงสภาพ โดย ณ วันที่ 31 ธันวาคม 2546 และวันที่ 31
ธันวาคม 2547
คงเหลือหนี้ปรับโครงสร้างตามสัญญาปรับโครงสร้างหนี้เฉพาะของบริษัทย่อยรายบริษัท แอล.เอช.
เมืองใหม่ จำกัด ซึ่งบริษัทถือหุ้นในสัดส่วนร้อยละ 55
โดยบริษัทย่อยดังกล่าวมีหนี้ที่ปรับโครงสร้างคงเหลือจำนวน 450.63 ล้านบาท และ 408.05
ล้านบาท ตามลำดับ (จากเงินกู้ยืมระยะยาว
รวมกับส่วนของหนี้สินที่ถึงกำหนดชำระภายในหนึ่งปีของบริษัทและบริษัทย่อย จำนวนรวม 4,009.87
ล้านบาท และ 6,247.31 ล้านบาท ตามลำดับ) รายละเอียดดังนี้

+-------------+--------+---------+---------+--------------+----------+
| บริษัท        | ยอดคงเ |         | อัตร     | เงื่อนไขกา     | ค้ำ       |
|             | หลือของ |         | าดอกเบี้ย | รชำระคืนเงินต้น | ประกันโดย |
|             |        |         |         |              |          |
|             | หน     |         |         |              |          |
|             | ี้ที่ปรับโค |         |         |              |          |
|             | รงสร้าง |         |         |              |          |
|             |        |         |         |              |          |
|             | (ล     |         |         |              |          |
|             | ้านบาท) |         |         |              |          |
+-------------+--------+---------+---------+--------------+----------+
|             | 31     | 31 ธ.ค. |         |              |          |
|             | ธ.ค.   | 2547    |         |              |          |
|             | 2546   |         |         |              |          |
+-------------+--------+---------+---------+--------------+----------+
| บริษัทย่อยราย  | 450.63 | 408.05  | MLR     | ร้อยละ 55     | จดจ      |
| บริษัท แอล.   |        |         |         | ของราคาขาย   | ำนองที่ดินพ |
| เอช.        |        |         |         |              | ร้อมสิ่งปลูก |
| เมืองใหม่     |        |         |         | ที่ดินพ         | สร้างของแ |
| จำกัด        |        |         |         | ร้อมสิ่งปลูกสร้าง | ต่ละโครงก |
|             |        |         |         |              | ารที่เสนอกู้ |
+-------------+--------+---------+---------+--------------+----------+

บริษัทย่อยรายบริษัท แอล.เอช. เมืองใหม่ จำกัด
จึงมีความเสี่ยงหากไม่สามารถชำระคืนเงินต้นและดอกเบี้ยตามเงื่อนไขที่ระบุในสัญญาปรับโครงสร้างหนี้
โดยเจ้าหนี้มีสิทธิที่จะคิดดอกเบี้ยในอัตราสูงสุด และมีสิทธิเรียกคืนเงินต้นทั้งหมดได้ทันที
หรืออาจทำการฟ้องร้องเพื่อยึดหลักประกันได้
ซึ่งจะส่งผลกระทบในทางลบต่อผลการดำเนินงานของบริษัทและบริษัทย่อยได้ ทั้งนี้ บริษัท แอล.เอช.
เมืองใหม่ จำกัด ก่อตั้งขึ้นในปี 2538 เพื่อประกอบธุรกิจพัฒนาอสังหาริมทรัพย์ในจังหวัดภูเก็ต
โดยสร้างบ้านเสร็จก่อนขายภายใต้ตราสัญลักษณ์ “แลนด์ แอนด์ เฮ้าส์ พาร์ค ภูเก็ต” บริษัท
แอล.เอช. เมืองใหม่ จำกัด ประสบปัญหาวิกฤตเศรษฐกิจในปี 2540
เช่นเดียวกับผู้ประกอบการอสังหาริมทรัพย์รายอื่น อย่างไรก็ตาม บริษัท แอล.เอช. เมืองใหม่
จำกัด ได้ทำสัญญาปรับโครงสร้างหนี้ในปี 2541 และปี 2544 ล่าสุดเมื่อวันที่ 1 พฤศจิกายน 2545
บริษัท แอล.เอช. เมืองใหม่ จำกัด
ได้ทำสัญญาปรับปรุงโครงสร้างหนี้แก้ไขเพิ่มเติมขยายระยะเวลาการจ่ายชำระคืนเงินต้นและดอกเบี้ยค้างจ่ายรวมจำนวน
576.36 ล้านบาท ให้เสร็จสิ้นภายในปี 2552 ซึ่งที่ผ่านมาบริษัท แอล.เอช. เมืองใหม่ จำกัด
สามารถชำระคืนเงินต้นและดอกเบี้ยได้ตามกำหนด โดยมีหนี้ปรับโครงสร้างคงเหลือ ณ วันที่ 31
ธันวาคม 2547 จำนวน 408.05 ล้านบาท นอกจากนี้ ผลการดำเนินของบริษัท แอล.เอช.
เมืองใหม่ จำกัด ในช่วงระยะเวลา 3 ปีที่ผ่านมาในปี 2545 ปี 2546 และปี 2547 มีรายได้ดังนี้
333.77 ล้านบาท 400.59 ล้านบาท และ 538.68 ล้านบาท ตามลำดับ
รวมทั้งมีผลการดำเนินที่ดีขึ้นต่อเนื่อง ผลการดำเนินงานที่มีกำไรสุทธิในปี 2545 2546 และปี 2547
จำนวน 35.56 ล้านบาท 65.48 ล้านบาท และ 20.08 ล้านบาท ตามลำดับ
เมื่อพิจารณาถึงผลการดำเนินงานและฐานะทางการเงิน
รวมทั้งการดำเนินธุรกิจต่อเนื่องในระยะยาวของบริษัท แอล.เอช. เมืองใหม่ จำกัด
น่าจะส่งผลให้มีกระแสเงินสดเพียงพอที่จะจ่ายชำระคืนเงินต้นและดอกเบี้ยได้ตามสัญญาปรับโครงสร้างหนี้

1.3.2 ความเสี่ยงจากการลดลงของมูลค่าเงินลงทุนระยะยาว

ณ วันที่ 31 ธันวาคม 2547 บริษัทและบริษัทย่อยมีเงินลงทุนระยะยาว จำนวน 1,656.44 ล้านบาท
คิดเป็นสัดส่วนร้อยละ 4.50 ของสินทรัพย์รวม (รายละเอียดตามส่วนที่ 2 ข้อ 12
ฐานะการเงินและผลการดำเนินงาน) โดยเงินลงทุนระยะยาวส่วนใหญ่เป็นเงินลงทุนในตราสารทุน
ที่สำคัญประกอบด้วย (1) เงินลงทุนในบริษัท เอเชี่ยน พร็อพเพอร์ตี้ ดีเวลลอปเม้นท์ จำกัด
(มหาชน) จำนวน 539.94 ล้านบาท สัดส่วนการถือหุ้นร้อยละ 6.52 ณ วันที่ 31 ธันวาคม 2547
(2) เงินลงทุนในบริษัท คริสเตียนีและนีลเส็น (ไทย) จำกัด (มหาชน) จำนวน 141.74 ล้านบาท
สัดส่วนการถือหุ้นร้อยละ 5.31 ณ วันที่ 31 ธันวาคม 2547 (3)
เงินลงทุนในบริษัทที่ประกอบธุรกิจอสังหาริมทรัพย์ในประเทศอินโดนีเซีย จำนวน 5 บริษัท จำนวน
622.24 ล้านบาท (สุทธิหลังจากหักค่าเผื่อการด้อยค่าของเงินลงทุนแล้ว)
บริษัทจึงมีความเสี่ยงจากการด้อยค่าของเงินลงทุนซึ่งจะส่งผลให้มูลค่าเงินลงทุนลดลง อย่างไรก็ตาม
หากมีการลดลงของมูลค่าเงินลงทุนระยะยาวจะไม่ส่งผลกระทบต่อการดำเนินงานของบริษัทหากผลจากการลดลงดังกล่าวไม่เกินกว่ากำไรที่ยังไม่เกิดขึ้นของเงินลงทุนที่บริษัทแสดงอยู่ในส่วนของผู้ถือหุ้น
ณ วันที่ 31 ธันวาคม 2547 จำนวน 669.69 ล้านบาท

ทั้งนี้
นโยบายการลงทุนในตราสารทุนของบริษัทนั้นให้ความสำคัญกับการลงทุนในธุรกิจอสังหาริมทรัพย์และธุรกิจที่เกี่ยวเนื่องกับธุรกิจหลักของบริษัท
รวมทั้งธุรกิจที่น่าสนใจและพิจารณาแล้วว่าน่าจะมีผลตอบแทนที่เหมาะสม
โดยการตัดสินใจลงทุนจะต้องผ่านการพิจารณาจากคณะกรรมการบริษัท สำหรับเงินลงทุนในบริษัท
เอเชี่ยน พร็อพเพอร์ตี้ ดีเวลลอปเม้นท์ จำกัด (มหาชน) และเงินลงทุนในบริษัท
คริสเตียนีและนีลเส็น (ไทย) จำกัด (มหาชน)
ซึ่งจัดประเภทเป็นเงินลงทุนในตราสารทุนในความต้องการของตลาด
บริษัทดังกล่าวมีผลการดำเนินงานและฐานะทางการเงินที่ดีขึ้นต่อเนื่อง นอกจากนี้ เงินลงทุนในบริษัท
คริสเตียนีและนีลเส็น (ไทย) จำกัด (มหาชน)
ซึ่งบริษัทได้ตั้งค่าเผื่อการด้อยค่าของเงินลงทุนทั้งจำนวนตั้งแต่ปี 2543
เนื่องจากบริษัทดังกล่าวประสบปัญหาด้านฐานะทางการเงินและผลการดำเนินงานและต้องทำการฟื้นฟูกิจการ
ต่อมาในวันที่ 22 กันยายน 2547
บริษัทดังกล่าวได้แก้ไขปัญหาฐานะทางการเงินและการดำเนินงานแล้วเสร็จและได้กลับมาซื้อขายในตลาดหลักทรัพย์แห่งประเทศไทยในกลุ่มอสังหาริมทรัพย์และก่อสร้าง
หมวดพัฒนาอสังหาริมทรัพย์
บริษัทจึงได้โอนกลับรายการค่าเผื่อการด้อยค่าของเงินลงทุนดังกล่าวตามราคาตลาด ณ วันที่ 31
ธันวาคม 2547 ทำให้มีรายการกำไรจากการกลับบัญชีรายการขาดทุนจากการด้อยค่าจำนวน
199.52 ล้านบาท

สำหรับเงินลงทุนในตราสารทุนในบริษัทที่มีผลการดำเนินงานขาดทุน ณ วันที่ 31 ธันวาคม 2547
บริษัทได้ตั้งค่าเผื่อการด้อยค่าของสินทรัพย์เงินลงทุน จำนวนรวม 1,456.38 ล้านบาท
ที่สำคัญประกอบด้วยค่าเผื่อการด้อยค่าเงินลงทุนในหุ้นสามัญของบริษัทที่ประกอบธุรกิจอสังหาริมทรัพย์
5 แห่งในประเทศอินโดนีเซีย ในสัดส่วนร้อยละ 100 คิดเป็นมูลค่าทั้งสิ้น 405.24 ล้านบาท
และเงินลงทุนในหุ้นบุริมสิทธิของบริษัททั้ง 5 ดังกล่าว ซึ่งมีสิทธิได้รับเงินปันผลในอัตรา LIBOR +
ร้อยละ 1.5 ทบต้นทุก 6 เดือน (ทั้งนี้การจ่ายเงินปันผลขึ้นอยู่กับกระแสเงินสดของบริษัททั้ง 5
แห่งในอนาคต ดังนั้นบริษัทจึงไม่ได้ตั้งเงินปันผลค้างรับไว้เนื่องจากความไม่แน่นอนดังกล่าว)
บริษัทได้ตั้งสำรองเผื่อการลดค่าของเงินลงทุนในหุ้นบุริมสิทธิของบริษัททั้ง 5 แห่งดังกล่าว
ในสัดส่วนร้อยละ 60 ของมูลค่าเงินลงทุน เป็นมูลค่าทั้งสิ้น 935.71 ล้านบาท
รวมเป็นสำรองเผื่อการลดของมูลค่าเงินลงทุนในอินโดนีเซีย ทั้งสิ้น 1,340.95 ล้านบาท ทั้งนี้
การตั้งค่าเผื่อการด้อยค่าเงินลงทุนในหุ้นบุริมสิทธิของบริษัททั้ง 5 แห่งดังกล่าวในสัดส่วนร้อยละ 60
ของมูลค่าเงินลงทุน บริษัทพิจารณาว่ามีความเพียงพอ
เนื่องจากมูลค่าเงินลงทุนในหุ้นบุริมสิทธิของบริษัททั้ง 5
แห่งดังกล่าวตามวิธีราคาทุนปรับลดด้วยค่าเผื่อการด้อยค่าของเงินลงทุน มีมูลค่าเงินลงทุนสุทธิจำนวน
622.84 ล้านบาท ต่ำกว่ามูลค่าเงินลงทุนถ้าคำนวณตามวิธีส่วนได้เสียตามสัดส่วนการถือหุ้นของบริษัท
ดังนั้น เงินลงทุนดังกล่าวในสัดส่วนที่เหลือร้อยละ 40 บริษัทจึงไม่ได้พิจารณาตั้งค่าเผื่อการด้อยค่า
(บริษัทบันทึกเงินลงทุนในหุ้นบุริมสิทธิของบริษัททั้ง 5 แห่ง
ตามวิธีราคาทุนปรับลดด้วยการด้อยค่าของเงินลงทุน
เนื่องจากเป็นการลงทุนระยะยาวในตราสารทุนที่ไม่อยู่ในความต้องการของตลาด และบริษัททั้ง 5
แห่งดังกล่าวไม่ได้เป็นบริษัทร่วมของบริษัท)

1.3.3 ความเสี่ยงจากการให้กู้ยืมเงินแก่บริษัทย่อย และการค้ำประกันเงินกู้ยืมบริษัทร่วม

(ก) ณ วันที่ 31 ธันวาคม 2547 บริษัทมีเงินให้กู้ยืมแก่บริษัทย่อยจำนวน 6 บริษัท จำนวนเงินรวม
3,803.25 ล้านบาท ซึ่งเป็นการให้กู้ยืมในรูปของตั๋วสัญญาใช้เงิน ปลอดหลักทรัพย์ค้ำประกัน
ครบกำหนดเมื่อทวงถาม ประกอบด้วย

+----------------------------+------------+----------------+----------+
| บริษัทย่อย                    | สัดส่วนการถ  | เงิน            | อัต       |
|                            | ือหุ้นโดยบริษัท | ให้กู้ยืมแก่บริษัทย่อย | ราดอกเบี้ย |
|                            | (ร้อยละ)    |                |          |
|                            |            | (ล้านบาท)       | (ร้อยละ)  |
+============================+============+================+==========+
| บริษัท แปซิฟิค เรียลเอสเตท จำกัด | 99.99      | 724.00         | 4        |
+----------------------------+------------+----------------+----------+
| บริษัท แลนด์แอนด์เฮ้าส์ นอร์ธอีส   | 99.99      | 464.00         | 4        |
| จำกัด                       |            |                |          |
+----------------------------+------------+----------------+----------+
| บริษัท แอล.เอช. เมืองใหม่ จำกัด | 55.00      | 171.75         | 3.5      |
+----------------------------+------------+----------------+----------+
| บริษัท แอตแลนติก เรียลเอสเตท   | 99.99      | 96.00          | 4        |
| จำกัด                       |            |                |          |
+----------------------------+------------+----------------+----------+
| บริษัท แอล เอช เรียลเอสเตท    | 99.99      | 1,900.00       | 4        |
| จำกัด                       |            |                |          |
+----------------------------+------------+----------------+----------+
| บริษัท แอล เอช แอสเซท จำกัด   | 99.99      | 447.50         | 4        |
+----------------------------+------------+----------------+----------+
| รวม                        |            | 3,803.25       |          |
+----------------------------+------------+----------------+----------+

นอกจากนี้ ณ วันที่ 31 ธันวาคม 2547 บริษัท แปซิฟิค เรียลเอสเตท จำกัด
ซึ่งเป็นบริษัทย่อยของบริษัท ได้ค้ำประกันหนี้ของบริษัทอื่นแห่งหนึ่ง คือ บริษัท เวฟ ดีเวลลอปเม้นท์
จำกัด จำนวน 28.28 ล้านบาท

บริษัทจึงมีความเสี่ยงที่อาจสูญเสียเงินให้กู้ยืมแก่บริษัทย่อยดังกล่าว
และความเสี่ยงที่จะต้องรับชำระหนี้จากการที่บริษัทย่อย คือ บริษัท แปซิฟิค เรียลเอสเตท จำกัด
ค้ำประกันให้กับบริษัท เวฟ ดีเวลลอปเม้นท์ จำกัด อย่างไรก็ตาม
บริษัทย่อยทั้งหมดประกอบธุรกิจพัฒนาอสังหาริมทรัพย์ และส่วนใหญ่มีผลการดำเนินงานที่มีกำไร
จึงมีศักยภาพที่มีกระแสเงินสดในการชำระหนี้และดอกเบี้ยแก่บริษัท
สำหรับบริษัทย่อยที่มีผลการดำเนินขาดทุน ได้แก่ บริษัท แปซิฟิค เรียลเอสเตท จำกัด
ยังคงมีกระแสเงินสดที่สามารถชำระคืนหนี้และดอกเบี้ยแก่บริษัทได้ตามกำหนด นอกจากนี้
บริษัทมีนโยบายที่ให้ความสำคัญต่อการดำเนินงานของบริษัทย่อย ได้แก่
การส่งตัวแทนเข้าเป็นกรรมการ
การกำหนดนโยบายและควบคุมดูแลการดำเนินธุรกิจของบริษัทย่อยอย่างใกล้ชิด
รวมทั้งดูแลและติดตามการชำระคืนหนี้และดอกเบี้ยให้แก่บริษัทตามกำหนด
บริษัทจึงคาดว่าไม่น่าจะมีปัญหาการชำระคืนหนี้ของบริษัทย่อยและไม่ได้ตั้งค่าเผื่อหนี้สงสัยจะสูญจากการให้กู้ยืมเงินแก่บริษัทย่อย

(ข) ณ วันที่ 31 ธันวาคม 2547
บริษัทมีภาระค้ำประกันเงินกู้ยืมที่ทำกับธนาคารและสถาบันการเงินต่างๆ ให้กับบริษัท บางกอก เชน
ฮอสปิทอล จำกัด (มหาชน) ซึ่งเป็นบริษัทร่วมเป็นจำนวนเงิน 791.00 ล้านบาท
ซึ่งการค้ำประกันดังกล่าวเป็นการค้ำประกันตามสัดส่วนการถือหุ้น
และนอกจากนี้ผู้ถือหุ้นรายใหญ่ของบริษัท บางกอก เชน ฮอสปิทอล จำกัด (มหาชน)
เป็นญาติสนิทกับนายอนันต์ อัศวโภคิน ซึ่งกลุ่มนายอนันต์ อัศวโภคิน เป็นผู้ถือหุ้นรายใหญ่ของบริษัท
(รายละเอียดตามส่วนที่ 2 ข้อ 11 รายการระหว่างกัน)
บริษัทจึงมีความเสี่ยงที่ต้องชำระหนี้แทนบริษัทร่วมดังกล่าวตามจำนวนเงินค้ำประกันข้างต้นหากบริษัทร่วมดังกล่าวประสบปัญหาการชำระคืนเงินกู้

อย่างไรก็ตาม บริษัท บางกอก เชน ฮอสปิทอล จำกัด (มหาชน) และบริษัทย่อย
ดำเนินธุรกิจโรงพยาบาลจำนวน 6 แห่ง โดยผู้บริหารที่มีความเชี่ยวชาญมามากกว่า 20 ปี
เป็นที่รู้จักของประชาชนทั่วไป มีผู้ใช้บริการเพิ่มขึ้น โรงพยาบาลที่ดำเนินการโดยบริษัท บางกอก
เชน ฮอสปิทอล จำกัด (มหาชน) ได้แก่ โรงพยาบาลเกษมราษฎร์ บางแค
โรงพยาบาลเกษมราษฎร์ ประชาชื่น โรงพยาบาลเกษมราษฎร์ สุขาภิบาล 3
และบริษัทย่อยของบริษัท บางกอก เชน ฮอสปิทอล จำกัด (มหาชน) จำนวน 2 บริษัท ได้แก่ บริษัท
โรงพยาบาลรัตนาธิเบศร์ จำกัด (ถือหุ้นในสัดส่วนร้อยละ 69.02)
ดำเนินธุรกิจโรงพยาบาลเกษมราษฎร์ รัตนาธิเบศร์ และบริษัท สระบุรี เวชกิจ จำกัด
(ถือหุ้นในสัดส่วนร้อยละ 59.92) ดำเนินธุรกิจโรงพยาบาลเกษมราษฎร์ สระบุรี นอกจากนี้
บริษัทร่วม ได้แก่ บริษัท ศรีบุรินทร์การแพทย์ จำกัด (ถือหุ้นในสัดส่วนร้อยละ 41.47)
ดำเนินธุรกิจโรงพยาบาลเกษมราษฎร์ ศรีบุรินทร์

ที่ผ่านมาบริษัท บางกอก เชน ฮอสปิทอล จำกัด (มหาชน) และบริษัทย่อย
มีผลการดำเนินงานเติบโตขึ้นอย่างต่อเนื่อง โดยมีรายได้รวมเท่ากับ 1,785.60 ล้านบาท และ
2,083.61 ล้านบาท ในปี 2545 และปี 2546 ตามลำดับ และมีกำไรสุทธิเท่ากับ 123.63
ล้านบาท และ 265.22 ล้านบาท ในปี 2545 และปี 2546 ตามลำดับ สำหรับในปี 2547
มีรายได้รวมเท่ากับ 2,369.91 ล้านบาท คิดเป็นอัตราการเติบโตร้อยละ 13.74
เมื่อเทียบกับช่วงเดียวกันของปีก่อน และมีกำไรสุทธิเท่ากับ 274.09 ล้านบาท
ใกล้เคียงกับช่วงเดียวกันของปีก่อนที่มีกำไรสุทธิเท่ากับ 263.16 ล้านบาท และ ณ วันที่ 31
ธันวาคม 2547 บริษัท บางกอก เชน ฮอสปิทอล จำกัด (มหาชน) และบริษัทย่อย
มีสินทรัพย์รวมจำนวน 4,031.82 ล้านบาท หนี้สินรวมจำนวน 1,570.48 ล้านบาท
และส่วนของผู้ถือหุ้นจำนวน 2,461.33 ล้านบาท บริษัท บางกอก เชน ฮอสปิทอล จำกัด (มหาชน)
ได้เพิ่มทุนชำระแล้วจากเดิม 710 ล้านบาท เป็น 950 ล้านบาท
โดยการเสนอขายหุ้นสามัญเพิ่มทุนต่อประชาชนทั่วไปจำนวน 240 ล้านหุ้น ราคาเสนอขายหุ้นละ
3.80 บาท (มูลค่าที่ตราไว้หุ้นละ 1 บาท) ในระหว่างวันที่ 2 – 3 พฤศจิกายน 2547
และนำหุ้นสามัญเข้าเป็นหลักทรัพย์จดทะเบียนซื้อขายในตลาดหลักทรัพย์แห่งประเทศไทยเมื่อวันที่ 10
พฤศจิกายน 2547 เงินที่ได้จากการเสนอขายหุ้นสามัญเพิ่มทุนดังกล่าวจำนวนประมาณ 912 ล้านบาท
มีวัตถุประสงค์การใช้เงินเพื่อชำระคืนเงินกู้บางส่วนจำนวน 729.60 ล้านบาท
และเพื่อขยายกิจการโรงพยาบาลจำนวน 182.40 ล้านบาท

ณ วันที่ 31 ธันวาคม 2547 บริษัท บางกอก เชน ฮอสปิทอล จำกัด
(มหาชน)และบริษัทย่อยมีเงินกู้ยืมระยะยาวซึ่งรวมส่วนของเงินกู้ระยะยาวที่ถึงกำหนดชำระภายในหนึ่งปีจำนวนรวม
1,190.95 ล้านบาท (เฉพาะส่วนของบริษัท บางกอก เชน ฮอสปิทอล จำกัด (มหาชน)
จำนวนรวม 898.00 ล้านบาท)
ความสามารถในการชำระคืนเงินกู้ดังกล่าวขึ้นอยู่กับการดำเนินธุรกิจและภาวะธุรกิจอุตสาหกรรมโรงพยาบาล
ตามเงื่อนไขสัญญากู้ยืมเงินจากสถาบันการเงินแห่งหนึ่งของบริษัท บางกอก เชน ฮอสปิทอล จำกัด
(มหาชน) เมื่อวันที่ 31 มีนาคม 2546 บริษัทได้เบิกเงินกู้ยืมมาเป็นจำนวน 1,337 ล้านบาท
จากวงเงินกู้ยืมรวม 1,370 ล้านบาท โดยมีระยะเวลาการผ่อนชำระหนี้คืนภายใน 9 ปี
และชำระดอกเบี้ยในอัตราร้อยละ MLR – 0.75 ต่อปีในปีที่ 1 ถึงปีที่ 3
หลังจากนั้นคิดอัตราดอกเบี้ยในอัตราร้อยละ MLR นอกจากนี้ เมื่อวันที่ 16 มิถุนายน 2542 บริษัท
บางกอก เชน ฮอสปิทอล จำกัด (มหาชน) ได้ทำสัญญาปรับโครงสร้างหนี้กับธนาคารแห่งหนึ่ง
รวมยอดเงินกู้ยืมทั้งหมด ณ วันทำสัญญาปรับโครงสร้างหนี้จำนวน 1,230.90 ล้านบาท
ทั้งนี้ยอดเงินกู้ยืมส่วนหนึ่งจำนวน 471.89 ล้านบาท
ได้ทำการปรับโครงสร้างหนี้โดยจ่ายคืนยอดเงินกู้ยืมดังกล่าวเพื่อไปทำการกู้ยืมจากสถาบันการเงินอีกแห่งหนึ่ง
ระยะเวลาการชำระคืนเงินต้น 15 ปี อัตราดอกเบี้ยในปีแรกร้อยละ 6 ในปีที่สองร้อยละ 7
ปีที่สามเป็นต้นไปอัตราดอกเบี้ย MLR ต่อปี ในปี 2547 ได้ปรับลดอัตราดอกเบี้ยเป็น MLR – 1 ต่อปี

ที่ผ่านมาหลังจากการปรับโครงสร้างหนี้แล้วนั้น บริษัท บางกอก เชน ฮอสปิทอล จำกัด (มหาชน)
ได้ชำระดอกเบี้ยและชำระคืนเงินต้นตามกำหนด
เมื่อพิจารณาถึงแนวโน้มผลการดำเนินงานที่ปรับตัวเพิ่มขึ้น
การประสบผลสำเร็จในการปรับโครงสร้างหนี้
และการได้รับเงินเพิ่มทุนจากการเสนอขายหุ้นต่อประชาชนทั่วไปในเดือนพฤศจิกายน 2547
ทำให้ประเมินได้ว่าบริษัท บางกอก เชน ฮอสปิทอล จำกัด (มหาชน)
น่าจะมีความสามารถในการชำระคืนหนี้สถาบันการเงินได้ตามกำหนด นอกจากนี้
บริษัทได้ส่งตัวแทนเข้าร่วมเป็นกรรมการในบริษัท บางกอก เชน ฮอสปิทอล จำกัด (มหาชน)
จำนวน 2 คน
เพื่อร่วมในการกำหนดนโยบายการดำเนินธุรกิจและติดตามดูแลการทำงานของบริษัทร่วมดังกล่าว
ทั้งนี้ กรณีที่บริษัท บางกอก เชน ฮอสปิทอล จำกัด (มหาชน)
ไม่สามารถชำระคืนหนี้แก่สถาบันการเงินได้
บริษัทมีภาระค้ำประกันหนี้สินดังกล่าวที่จะต้องชำระคืนหนี้ตามที่ค้ำประกันเงินกู้ยืมของบริษัท บางกอก
เชน ฮอสปิทอล จำกัด (มหาชน) เป็นจำนวนเงิน 791.00 ล้านบาท ซึ่งหากเกิดกรณีดังกล่าวขึ้น
จะส่งผลให้บริษัทมีผลขาดทุนจากการค้ำประกันเงินกู้ยืมดังกล่าวจำนวน 791.00 ล้านบาท

1.3.4 ความเสี่ยงจากการค้ำประกันเงินกู้ของลูกค้า

ณ สิ้นปี 2547 บริษัทมีภาระค้ำประกันเงินกู้ของลูกค้ากับสถาบันการเงิน จำนวน 13.17 ล้านบาท
ทั้งนี้เนื่องจาก ในช่วงภาวะวิกฤตเศรษฐกิจในปี 2540 - 2541 สถาบันการเงินต่างๆ
กำหนดมาตรการเข้มงวดในการอนุมัติสินเชื่อสำหรับลูกค้าที่กู้ยืมเงินเพื่อซื้อที่อยู่อาศัย
บริษัทจึงได้เข้าค้ำประกันเงินกู้เพื่อซื้อที่อยู่อาศัยสำหรับลูกค้าของบริษัทกับสถาบันการเงิน
โดยบริษัทพิจารณาค้ำประกันแก่ลูกค้าที่มีฐานะทางการเงินและศักยภาพในการชำระหนี้ที่อยู่ในเกณฑ์ดี
ภาระค้ำประกันดังกล่าวได้ลดลงอย่างต่อเนื่องจากจำนวน 142.86 ล้านบาท ในปี 2542 ลงเหลือ
13.17 ล้านบาท ณ สิ้นปี 2547 ภาระค้ำประกันดังกล่าวจำแนกเป็น 5 ประเภท ได้แก่ (1)
ค้ำประกันบางส่วน (2) ค้ำประกัน 3 ปี (3) ค้ำประกัน 4 ปี (4) ค้ำประกัน 5 ปี และ (5)
ค้ำประกันตลอดระยะเวลาที่กู้ 10–20 ปี อย่างไรก็ตาม
ในการชำระหนี้ดังกล่าวลูกค้าได้ผ่อนชำระกับสถาบันการเงิน โดยการชำระหนี้ในประเภท (1) –
(4) จะหมดภาระค้ำประกันตามกำหนดระยะเวลา
จึงทำให้ความเสี่ยงในการค้ำประกันหนี้ให้กับลูกค้าดังกล่าวข้างต้นลดลง
โดยปัจจุบันบริษัทคงเหลือเงินที่ค้ำประกันให้ลูกค้าเฉพาะประเภทที่ (1) ถึง (4) เท่านั้น นอกจากนี้
บริษัทไม่มีนโยบายค้ำประกันให้กับลูกค้าเพิ่มเติม
รวมทั้งได้ติดตามดูแลการผ่อนชำระหนี้ของลูกค้าอย่างต่อเนื่อง

  1.3.5 ความเสี่ยงจากการได้รับชำระหนี้จากการขายเงินลงทุนในบริษัท เอ็ม แอล แอนด์ เอช
  คอร์ปปอเรชั่น จำกัด ซึ่งเดิมเป็นบริษัทร่วม

ตามที่เมื่อวันที่ 29 กันยายน 2546 บริษัทได้ขายเงินลงทุนในบริษัท เอ็ม แอล แอนด์ เอช
คอร์ปปอเรชั่น จำกัด ซึ่งเดิมป็นบริษัทร่วม (บริษัทถือหุ้นในสัดส่วนร้อยละ 40) ในประเทศฟิลิปปินส์
ให้แก่ Hero Holdings Corporation ซึ่งเป็นบริษัทจำกัดในประเทศฟิลิปปินส์ ในราคารวมทั้งสิ้น
1,223.10 ล้านเปโซ คิดเป็นเงินบาทเป็นจำนวน 881.04 ล้านบาท
โดยบริษัทจะได้รับค่าตอบแทนเป็นเงินสดหรือหลักทรัพย์ในความต้องการของตลาดในประเทศฟิลิปปินส์
จำนวน 1,223.10 ล้านเปโซ คิดเป็นเงินบาทเป็นจำนวน 881.04 ล้านบาท ภายในวันที่ 30
กันยายน 2547 นั้น ณ วันที่ 30 กันยายน 2547 บริษัทยังไม่ได้รับชำระค่าตอบแทนดังกล่าว
บริษัทจึงบันทึกบัญชีเป็นลูกหนี้อื่นทั้งจำนวน โดยแปลงค่าเป็นเงินบาท เป็นจำนวน 888.74 ล้านบาท
บริษัทจึงมีความเสี่ยงจากการได้รับชำระค่าตอบแทนจากการขายเงินลงทุนในบริษัทร่วมดังกล่าว

อย่างไรก็ตาม ณ วันที่ 30 กันยายน 2547 Hero Holdings Corporation
ได้ขอเจรจาเพื่อยืดระยะเวลาชำระหนี้ออกไปอีก 3 เดือน
โดยยังมีหลักทรัพย์ค้ำประกันเป็นตั๋วเงินเช่นเดิม และบริษัทได้ให้ความยินยอมแล้ว
และในเดือนพฤศจิกายน 2547 บริษัทได้รับแจ้งจาก Hero Holdings Corporation
ว่าจะชำระค่าตอบแทนในการซื้อเงินลงทุนในบริษัท เอ็ม แอล แอนด์ เอช คอร์ปปอเรชั่น จำกัด
เป็นหลักทรัพย์ในความต้องการของตลาด โดยจะส่งมอบหุ้นของ Polar Property Holdings
Corporation ซึ่งเป็นบริษัทที่จดทะเบียนในประเทศฟิลิปปินส์ จำนวน 1,223,102,790 หุ้น
ราคาตามมูลค่าที่ตราไว้หุ้นละ 1 เปโซ คิดเป็นร้อยละ 29.48 ของทุนชำระแล้ว
โดยจะชำระค่าตอบแทนดังกล่าวภายหลังการเพิ่มทุนจดทะเบียนของ Polar Property Holdings
Corporation เสร็จสิ้นเรียบร้อยแล้ว ทั้งนี้ Polar Property Holdings Corporation
เดิมชื่อ Polar Mines & Development Corporation ประกอบการเหมืองแร่
และเข้าจดทะเบียนในตลาดหลักทรัพย์ฟิลิปปินส์ (Philippines Stock Exchange: PSE)
ตั้งแต่ปี 2513 ต่อมาได้ปรับฐานธุรกิจสู่ธุรกิจพัฒนาอสังหาริมทรัพย์ตั้งแต่ปี 2531
แต่ได้หยุดการดำเนินธุรกิจนับแต่ปี 2535 หลังจากประสบปัญหาทางการเงิน
และได้เข้าสู่กระบวนการปรับโครงสร้างหนี้
รวมทั้งอยู่ระหว่างการปรับปรุงโครงสร้างกิจการเพื่อเตรียมความพร้อมสำหรับการกลับมาดำเนินงานและการขยายธุรกิจอสังหาริมทรัพย์ออกไป
ฐานะทางการเงิน ณ วันที่ 31 ธันวาคม 2547 มีสินทรัพย์รวม 4,103.16 ล้านเปโซ
(คิดเป็นเงินบาทจำนวน 828.41 ล้านบาท) หนี้สินรวม 4.57 ล้านเปโซ (คิดเป็นเงินบาทจำนวน
3.13 ล้านบาท) และส่วนของผู้ถือหุ้นรวม 4,098.59 ล้านเปโซ (คิดเป็นเงินบาทจำนวน
2,809.99 ล้านบาท) ผลการดำเนินงานงวดปี 2547 ยังไม่มีรายได้จากการดำเนินธุรกิจ
และมีผลขาดทุนสุทธิจำนวน 1.06 ล้านเปโซ (คิดเป็นเงินบาทจำนวน 0.73 ล้านบาท) ณ วันที่ 31
ธันวาคม 2547 บริษัทได้รับชำระหนี้จากการขายเงินลงทุนในบริษัท เอ็ม แอล แอนด์ เอช
คอร์ปปอเรชั่น จำกัด โดยได้รับค่าตอบแทนเป็นหุ้นของ Polar Property Holdings
Corporation ตามรายละเอียดข้างต้นแล้ว

1.3.6 ความเสี่ยงเกี่ยวกับความน่าเชื่อถือของตัวเลขในงบการเงิน

ในการจัดทำงบการเงินของบริษัทและบริษัทย่อยสำหรับปี 2546 สิ้นสุดวันที่ 31 ธันวาคม 2546
กำไร (ขาดทุน) สุทธิของบริษัทร่วม 3 แห่ง ได้แก่ (1) บริษัท บางกอก เชน ฮอสปิทอล จำกัด
(บริษัทถือหุ้นในสัดส่วนร้อยละ 40) (2) บริษัท เอ็ม แอล แอนด์ เอช คอร์ปปอเรชั่น จำกัด
(บริษัทถือหุ้นในสัดส่วนร้อยละ 40 โดยบริษัทได้ดำเนินการขายเงินลงทุนดังกล่าวแล้วในวันที่ 29
กันยายน 2546 ทำให้ ณ วันที่ 31 ธันวาคม 2546 บริษัทไม่ได้ถือหุ้นในบริษัท เอ็ม แอล แอนด์
เอช คอร์ปปอเรชั่น จำกัด) และ (3) บริษัท คาเมรอน โกลบอล ลิมิเต็ด จำกัด
(บริษัทถือหุ้นในสัดส่วนร้อยละ 40) โดยกำไร (ขาดทุน) สุทธิของบริษัทร่วม 3
แห่งดังกล่าวที่นำมาคำนวณเงินลงทุนตามวิธีส่วนได้เสียของงบการเงินสำหรับปีสิ้นสุดวันที่ 31
ธันวาคม 2546 ซึ่งมีส่วนแบ่งผลกำไรรวมจำนวน 153.58 ล้านบาท
ได้คำนวณจากงบการเงินที่จัดทำโดยฝ่ายบริหารที่ยังไม่ผ่านการตรวจสอบจากผู้สอบบัญชี

นอกจากนี้ ในการจัดทำงบการเงินของบริษัทและบริษัทย่อย สำหรับปี 2547 สิ้นสุดวันที่ 31 ธันวาคม
2547 กำไร (ขาดทุน) สุทธิของบริษัทร่วม 5 แห่ง ได้แก่ (1)
กองทุนรวมอสังหาริมทรัพย์แลนด์แอนด์เฮ้าส์ 1 (บริษัทถือหน่วยลงทุนในสัดส่วนร้อยละ 49.94) (2)
กองทุนรวมอสังหาริมทรัพย์แลนด์แอนด์เฮ้าส์ 2 (บริษัทถือหน่วยลงทุนในสัดส่วนร้อยละ 49.99) (3)
บมจ. บางกอกเชนฮอสปิตอล (บริษัทถือหุ้นในสัดส่วนร้อยละ 25.68) (4) บริษัท คาเมรอน
โกลบอล ลิมิเต็ด จำกัด (บริษัทถือหุ้นในสัดส่วนร้อยละ 40) และ บริษัท Polar Property
Holdings จำกัด (บริษัทถือหุ้นในสัดส่วนร้อยละ 29.48 โดยกำไร (ขาดทุน) สุทธิของบริษัทร่วม
5 แห่งดังกล่าวที่นำมาคำนวณเงินลงทุนตามวิธีส่วนได้เสียของงบการเงินสำหรับงวดสิ้นสุดวันที่ 31
ธันวาคม 2547 ซึ่งมีส่วนแบ่งผลกำไรรวมจำนวน 621.52 ล้านบาท
ได้คำนวณจากงบการเงินที่จัดทำโดยฝ่ายบริหารที่ยังไม่ผ่านการสอบทานจากผู้สอบบัญชี

สาเหตุดังกล่าวข้างต้น สืบเนื่องจากความล่าช้าในการตรวจสอบงบการเงินของบริษัทร่วมดังกล่าว
ซึ่งเมื่อนำงบการเงินที่ยังไม่ผ่านการตรวจสอบ หรือสอบทาน จากผู้สอบบัญชีของบริษัทร่วม
มาคำนวณเงินลงทุนตามวิธีส่วนได้เสียในการจัดทำงบการเงินรวมของบริษัท
อาจมีผลทำให้ตัวเลขที่แสดงในงบการเงินของบริษัทและบริษัทย่อยสิ้นสุดปี 2546 และสิ้นสุดปี 2547
มีความคลาดเคลื่อนไปบ้างและอาจไม่ตรงกับฐานะการเงินที่แท้จริง
แต่อย่างไรก็ตามผลการปรับปรุงที่อาจมีขึ้นนั้นบริษัทจะทำการปรับปรุงในงบการเงินงวดถัดไป
ซึ่งในงบการเงินปีก่อนๆ ที่ผ่านมาไม่มีผลต่างที่มีนัยสำคัญต่อการเปลี่ยนแปลงงบการเงินรวม